1. Din il-ġimgħa pajjiżna fakkar anniversarju mill-iktar ikraħ li rajnieh proprju tletin sena ilu, fil-15 ta' Ottubru 1979. Niftakru sewwa dak il-jum ta' ħerba. Ma kien pjaċevoli xejn u għamel wisq ħsara lill-poplu tagħna. Li tkisser id-dar tal-Kap ta' l-Oppożizzjoni u l-istamperija tat-"Times of Malta" f'daqqa, b'saħna mill-iktar vjolenti, ser jibqgħu siġilli suwed fuq il-karta ta' partit politiku li tletin sena wara għadu ma fehemx. Niftakar numru ta' esponenti minn dak il-Partit Laburista li għadhom mas-saqajn, x'qalu u kif iġġustifikaw kollox bħala frott ta' "provokazzjoni". Kien il-jum meta l-pajjiż ġie uffiċjalment rikonoxxut li kien immexxi mill-marmalja. Kien l-istess bħal ma kien il-qtil ta' Giacomo Matteotti għar-reġim faxxista fl-Italja. 2. Qrajt l-artikolu ta' Beppe Fenech Adami f' "In-Nazzjon" u bqajt nirrifletti fuq kemm dik il-familja kienet kapaċi taffronta, tissupera u taħfer. Ħadd ma għadda minn dak li għaddew huma. Kellu raġun meta qal li: "Ikun żball li min għex dawk l-esperjenzi jinsihom u min ma għixhomx ma jirrikonoxxihomx." 3. Id-daqqiet tat-tkissir, il-ħruq li wettqet dik il-ġabra ta' bnedmin li saru bhejjem, ser jibqgħu hemm. Rikordju ta' kif meta tikber l-anti-demokrazija, l-estremiżmu tal-lemin, allura pajjiż jitlef l-iżvilupp soċjali u ekonomiku tiegħu. Għalkemm ħafna fl-1987 beżgħu li n-Nazzjonalisti fil-Gvern kienu ser ipattuha lura, dan ma sarx. Dan il-partit qiegħed pedament differenti sabiex jassigura li qatt iktar ma jseħħu inċidenti simili. 4. Dawk l-inċidenti servew biex sawwru determinazzjoni ġewwa fina li konna kontra li l-aġir demokratiku jirbaħ dejjem. Perseveranza li daħlet f'moħħ il-politiċi ta' dawk iż-żminijiet u dawk li kienu u għadhom attivi. Meta fl-1981 il-Partit Laburista tilef l-appoġġ poplari però baqa' fil-Gvern, il-pajjiż ra iktar jiem ta' dlam quddiemu. Kien dan il-partit li kien jiddikjara, u hekk baqa', li s-sewwa jirbaħ żgur. Dak il-messaġġ tagħna, dik it-tama neċessarja li ħarġitna mid-dlam tal-vjolenza. 5. Stajna niddikjaraw dan għax konna fuq in-naħa tas-sewwa. Ma konniex qed naġixxu illegalment, anzi batejna minn min għad għandu l-arja llum, huwa u jittama li jerġa' lura fil-poter minn fuq dahar ħaddieħor. L-elementi vjolenti f'qalb il-bniedem, jekk ma jinqerdux, hemm jibqgħu. Tista' tinjorahom, biss jekk ma taħdimx biex tibdilhom, l-istess jibqgħu. 6. Dan il-partit li sofra fehem sew. Ħadem mhux biex ikisser il-gazzetti, iżda biex jissudahom, jgħidu x'jgħidu kontra tiegħu. Il-partit li jrid jidher illum progressiv u fuq in-naħa tas-sewwa jrid jifhem dan. Il-bidla mhux bil-kliem isseħħ, imma fis-sustanza ta' dak li jingħad. It-"Times" batiet ħafna. Ilkoll nafu minn liema diffikultajiet għaddew l-impjegati tagħha u għas-sostenn tagħhom kien hemm il-Partit Nazzjonalista. Illum din il-gazzetta għadha tiġi attakkata inġustament għax qegħda tagħmel dmirha. Id-demokrazija ma tistax tikber jekk ma jkollhiex strumenti bħal dawn. Fortunatament naħsbu hekk mhux għax hu konvenjenti għalina iżda għax konvinti minn dan. Hu dak li emmen u ra u jkompli jara li s-sewwa jirbaħ żgur. Dak il-jum ma jintesiex. Hemm jibqa', quddiem dawk li batewh u dawk li għad m'għandhomx indiema. Dan l-artiklu deher fil-ġurnal il-Mument tat-18 t'Ottubru 2009.
IS-SEWWA JIRBAĦ